Cauza T‑237/05

Éditions Odile Jacob SAS

împotriva

Comisiei Europene

„Acces la documentele instituțiilor – Regulamentul (CE) nr. 1049/2001 – Documente referitoare la o procedură privind o operațiune de concentrare de întreprinderi – Regulamentul (CE) nr. 4064/89 – Regulamentul (CE) nr. 139/2004 – Regulamentul (CE) nr. 802/2004 – Respingerea cererii de acces – Excepție referitoare la protecția activităților de anchetă și de audit – Excepție referitoare la protecția intereselor comerciale – Excepție referitoare la protecția procesului decizional – Excepție referitoare la protecția consultanței juridice”

Sumarul hotărârii

1. Uniunea Europeană – Instituții – Drept de acces public la documente – Regulamentul nr. 1049/2001 – Obligația instituției de a efectua o examinare concretă și individuală a documentelor – Domeniu de aplicare

[Regulamentul nr. 1049/2001 al Parlamentului European și al Consiliului, art. 4, art. 9 alin. (4) și art. 11 alin. (2)]

2. Uniunea Europeană – Instituții – Drept de acces public la documente – Regulamentul nr. 1049/2001 – Excepții de la dreptul de acces la documente – Protecția obiectivelor activităților de inspecție, de anchetă și de audit

[Regulamentul nr. 1049/2001 al Parlamentului European și al Consiliului, art. 4 alin. (2) a treia liniuță]

3. Uniunea Europeană – Instituții – Drept de acces public la documente – Regulamentul nr. 1049/2001 – Excepții de la dreptul de acces la documente – Protecția obiectivelor activităților de inspecție, de anchetă și de audit – Protecția intereselor comerciale ale unei persoane fizice sau juridice

[art. 287 CE; Regulamentul nr. 1049/2001 al Parlamentului European și al Consiliului, art. 2 alin. (3) și art. 4 alin. (2) prima și a treia liniuță; Regulamentul nr. 4064/89 al Consiliului, art. 17, și Regulamentul nr. 139/2004, art. 17]

4. Uniunea Europeană – Instituții – Drept de acces public la documente – Regulamentul nr. 1049/2001 – Excepții de la dreptul de acces la documente – Documente care emană de la terți

[Regulamentul nr. 1049/2001 al Parlamentului European și al Consiliului, art. 4 alin. (1), (2) și (4)]

5. Uniunea Europeană – Instituții – Drept de acces public la documente – Regulamentul nr. 1049/2001 – Excepții de la dreptul de acces la documente – Protecția procesului decizional

[Regulamentul nr. 1049/2001 al Parlamentului European și al Consiliului, art. 4 alin. (3) primul paragraf]

6. Uniunea Europeană – Instituții – Drept de acces public la documente – Regulamentul nr. 1049/2001 – Excepții de la dreptul de acces la documente – Protecția consultației juridice

[Regulamentul nr. 1049/2001 al Parlamentului European și al Consiliului, considerentul (6) și art. 4 alin. (2) a doua liniuță]

7. Uniunea Europeană – Instituții – Drept de acces public la documente – Regulamentul nr. 1049/2001 – Obligația instituției de a efectua o examinare concretă și individuală a documentelor – Examinare care se dovedește deosebit de dificilă și de neadecvată – Derogare de la obligativitatea examinării

[Regulamentul nr. 1049/2001 al Parlamentului European și al Consiliului, art. 4 alin. (6)]

8. Uniunea Europeană – Instituții – Drept de acces public la documente – Regulamentul nr. 1049/2001 – Excepții de la dreptul de acces la documente – Interesul public superior care justifică divulgarea conținutului documentelor

[art. 255 CE; Regulamentul nr. 1049/2001 al Parlamentului European și al Consiliului, art. 2 alin. (1) și art. 4 alin. (3) al doilea paragraf]

1. Obligația unei instituții de a efectua o apreciere concretă și individuală a conținutului documentelor menționate într‑o cerere de acces la aceste documente constituie o soluție de principiu care se aplică tuturor excepțiilor prevăzute la alineatele (1)-(3) ale articolului 4 din Regulamentul nr. 1049/2001 privind accesul public la documentele Parlamentului European, ale Consiliului și ale Comisiei, indiferent de domeniul la care se referă documentele solicitate.

Totuși, această soluție de principiu nu înseamnă că o astfel de examinare se impune în orice împrejurare. Astfel, având în vedere că examinarea concretă și individuală pe care instituția trebuie în principiu să o efectueze ca răspuns la o cerere de acces formulată în temeiul Regulamentului nr. 1049/2001 vizează să permită instituției în cauză, pe de o parte, să aprecieze în ce măsură este aplicabilă o excepție de la dreptul de acces și, pe de altă parte, să aprecieze posibilitatea unui acces parțial, respectiva examinare poate să nu fie necesară atunci când, date fiind circumstanțele specifice ale speței, este evident că accesul trebuie refuzat sau, dimpotrivă, acordat.

Pe de altă parte, generalitatea motivării pe care se bazează respingerea unei cereri de acces, precum și concizia sau caracterul său stereotip nu pot constitui un indiciu al neefectuării unei examinări concrete decât în cazul în care este posibil în mod obiectiv să se indice motivele care justifică refuzarea accesului la fiecare document fără a divulga conținutul acestui document sau un element esențial al acestuia și, prin urmare, fără a priva excepția de principala sa finalitate. Obligația instituțiilor de a se abține să menționeze elemente care ar aduce atingere, în mod indirect, intereselor a căror ocrotire face obiectul specific al excepțiilor este subliniată îndeosebi de articolul 9 alineatul (4) și de articolul 11 alineatul (2) din Regulamentul nr. 1049/2001.

În sfârșit, una și aceeași justificare poate fi aplicată unor documente care fac parte din aceeași categorie, ceea ce este cazul în special dacă ele conțin același tip de informații. În continuare, Tribunalul are obligația să verifice dacă excepția invocată se aplică în mod evident și integral documentelor care intră în această categorie.

(a se vedea punctele 44-47)

2. Articolul 4 alineatul (2) a treia liniuță din Regulamentul nr. 1049/2001 privind accesul public la documentele Parlamentului European, ale Consiliului și ale Comisiei trebuie interpretat în sensul că această dispoziție, care urmărește să protejeze obiectivele activităților de inspecție, de anchetă și de audit, nu este aplicabilă decât dacă divulgarea conținutului documentelor în discuție riscă să pună în pericol finalizarea acestor activități.

Desigur, diferitele acte de anchetă sau de inspecție pot rămâne în sfera de aplicare a excepției întemeiate pe protecția activităților de inspecție, de anchetă și de audit, atât timp cât se derulează activitățile de anchetă sau de inspecție, chiar dacă ancheta sau inspecția specială care a ocazionat raportul la care se solicită accesul este finalizată.

Totuși, a admite că diferitele documente legate de activități de inspecție, de anchetă sau de audit fac obiectul excepției prevăzute la articolul 4 alineatul (2) a treia liniuță din Regulamentul nr. 1049/2001, atât timp cât nu s‑a hotărât cu privire la măsurile ce trebuie luate ca urmare a acestor proceduri, ar echivala cu a condiționa accesul la respectivele documente de un eveniment aleatoriu, viitor și eventual îndepărtat, care depinde de celeritatea și de diligența manifestate de diverse autorități. O astfel de soluție ar fi contrară obiectivului care constă în garantarea accesului cât mai larg posibil al publicului la documentele provenind de la instituții, în scopul de a da cetățenilor posibilitatea de a controla într‑un mod mai eficient legalitatea exercitării prerogativelor de putere publică.

(a se vedea punctele 72-75)

3. În temeiul articolului 2 alineatul (3) din Regulamentul nr. 1049/2001 privind accesul public la documentele Parlamentului European, ale Consiliului și ale Comisiei, dispozițiile referitoare la accesul public la documentele Comisiei se aplică tuturor documentelor deținute de această instituție, mai precis, tuturor documentelor întocmite sau primite de aceasta și aflate în posesia sa, în toate domeniile de activitate ale Uniunii Europene. Așadar, nu se poate admite că, în domeniul concentrărilor, corespondența dintre Comisie și părțile implicate este considerată că face în mod clar obiectul excepției referitoare la protecția obiectivului activităților de anchetă sau al celei referitoare la protecția intereselor comerciale. Deși aceste excepții sunt, eventual, aplicabile unora dintre documentele întocmite de Comisie sau care au fost comunicate Comisiei, acestea nu sunt în mod obligatoriu aplicabile tuturor documentelor sau conținutului integral al acestor documente. Comisia are cel puțin obligația, impusă de articolul 4 alineatul (2) prima liniuță din regulamentul menționat, de a se asigura, printr‑o examinare concretă și efectivă a fiecărui document, dacă aceste excepții sunt aplicabile.

În măsura în care publicul are un drept de acces la documente care conțin anumite informații, nu se poate considera că aceste informații, prin natura lor, constituie secret profesional sau secrete comerciale. Nici articolul 287 CE, nici articolul 17 din Regulamentele nr. 4064/89 și nr. 139/2004 privind controlul concentrărilor economice între întreprinderi nu se pot opune divulgării conținutului unui document care nu face obiectul uneia dintre excepțiile prevăzute de Regulamentul nr. 1049/2001.

(a se vedea punctele 86, 90, 94, 123 și 124)

4. Potrivit articolului 4 alineatul (4) din Regulamentul nr. 1049/2001 privind accesul public la documentele Parlamentului European, ale Consiliului și ale Comisiei, în cazul documentelor care emană de la terți, instituția consultă terții pentru a stabili dacă se poate aplica o excepție prevăzută la articolul 4 alineatul (1) sau (2) din același regulament, cu excepția cazului în care există certitudinea că documentul trebuie sau nu trebuie divulgat. Rezultă că instituțiile nu sunt obligate să consulte terții implicați dacă este cert că documentul trebuie sau nu trebuie divulgat. În toate celelalte cazuri, instituțiile trebuie să consulte terții respectivi. Prin urmare, consultarea terților vizați constituie, în general, o condiție prealabilă pentru a stabili dacă se pot aplica excepțiile prevăzute la articolul 4 alineatele (1) și (2) din Regulamentul nr. 1049/2001 în cazul documentelor care emană de la terți. Așadar, neconsultarea terților care sunt autorii acestor documente nu este conformă cu dispozițiile regulamentului menționat decât dacă una dintre excepțiile prevăzute de acesta se aplică cu certitudine documentelor în cauză.

(a se vedea punctele 126 și 127)

5. Aplicarea excepției întemeiate pe protecția procesului decizional, prevăzută la articolul 4 alineatul (3) din Regulamentul nr. 1049/2001 privind accesul public la documentele Parlamentului European, ale Consiliului și ale Comisiei, presupune să se fi dovedit faptul că accesul la documentele solicitate poate aduce în mod concret și efectiv atingere protecției procesului decizional al Comisiei și că acest risc este previzibil în mod rezonabil, iar nu pur ipotetic.

Mai mult, pentru a face obiectul acestei excepții, atingerea adusă procesului decizional trebuie să fie gravă. Astfel, aceasta este situația în special atunci când divulgarea conținutului documentelor în cauză are un impact important asupra procesului decizional. Aprecierea gravității depinde de toate circumstanțele cauzei, mai ales de efectele negative asupra procesului decizional invocate de instituție legate de divulgarea conținutului documentelor respective. Justificările invocate la modul general și abstract, fără să se bazeze pe argumente detaliate raportate la conținutul documentelor în cauză, nu sunt suficiente pentru a justifica respingerea cererii de acces la documentele solicitate, existând riscul de a se aduce atingere principiului strictei interpretări a excepțiilor prevăzute la articolul 4 din Regulamentul nr. 1049/2001, și în special a excepției prevăzute la articolul 4 alineatul (3) din același regulament.

(a se vedea punctele 140, 141 și 143)

6. Excepția referitoare la consultanța juridică, prevăzută la articolul 4 alineatul (2) a doua liniuță din Regulamentul nr. 1049/2001 privind accesul public la documentele Parlamentului European, ale Consiliului și ale Comisiei, trebuie interpretată în sensul că vizează protejarea interesului Comisiei de a solicita consultanță juridică și de a primi avize sincere, obiective și complete. Pentru a putea fi invocat, riscul de a aduce atingere acestui interes trebuie să fie previzibil în mod rezonabil, iar nu pur ipotetic.

În această privință, interesul public de a obține comunicarea unui document în baza obligației de transparență, care urmărește să asigure o mai bună participare a cetățenilor la procesul decizional și să garanteze o mai mare legitimitate, o mai mare eficacitate și o mai mare responsabilitate a administrației față de cetățeni într‑un sistem democratic, nu este același în cazul în care acest document este aferent unei proceduri administrative prin care se urmărește aplicarea normelor care guvernează controlul concentrărilor sau dreptul concurenței în general ori în cazul în care documentul se referă la o procedură în cadrul căreia instituția vizată intervine în calitate de legiuitor și în care ar trebui autorizat un acces mai larg la documente conform considerentului (6) al Regulamentului nr. 1049/2001.

(a se vedea punctele 156 și 161)

7. În măsura în care dreptul de acces la documentele deținute de instituții constituie o soluție de principiu, o derogare de la obligativitatea examinării poate fi admisă doar în mod excepțional și numai dacă sarcina administrativă cauzată de examinarea concretă și individuală a documentelor s‑ar dovedi deosebit de dificilă, depășind astfel limitele a ceea ce poate fi solicitat în mod rezonabil.

În plus, instituția care se prevalează de o excepție legată de caracterul nerezonabil al sarcinii impuse în baza cererii de acces la documente în temeiul Regulamentului nr. 1049/2001 privind accesul public la documentele Parlamentului European, ale Consiliului și ale Comisiei are obligația de a dovedi amploarea sarcinii respective.

Atunci când instituția a făcut dovada caracterului nerezonabil al sarcinii administrative impuse printr‑o examinare concretă și individuală a documentelor menționate în cerere, aceasta trebuie să încerce să se pună de acord cu solicitantul pentru ca, pe de o parte, să ia cunoștință sau să îl determine să își precizeze interesul în obținerea documentelor în cauză și, pe de altă parte, să învedereze în mod concret opțiunile de care dispune pentru a lua o măsură mai puțin constrângătoare decât o examinare concretă și individuală a documentelor. Instituția rămâne totuși obligată, în acest context, să dea preferință opțiunii care, deși nu constituie ea însăși o sarcină care depășește limitele a ceea ce poate fi solicitat în mod rezonabil, este mai favorabilă dreptului de acces al solicitantului.

Rezultă că instituția nu poate fi exonerată de orice examinare concretă și individuală decât după ce a studiat efectiv toate celelalte opțiuni posibile și a explicat în mod detaliat, în decizia sa, motivele pentru care aceste diferite opțiuni implică, la rândul lor, o sarcină de lucru nerezonabilă.

O decizie a Comisiei prin care se refuză în mod global orice posibilitate de acces parțial al reclamantei nu ar putea fi legală decât în ipoteza în care, în prealabil, Comisia a explicat în mod concret motivele pentru care soluțiile alternative la examinarea concretă și individuală a fiecăruia dintre documentele în cauză constituiau de asemenea o sarcină de lucru nerezonabilă.

(a se vedea punctele 170-174)

8. Având în vedere principiul general al accesului la documente, astfel cum este consacrat la articolul 255 CE și în considerentele (1) și (2) ale Regulamentului nr. 1049/2001 privind accesul public la documentele Parlamentului European, ale Consiliului și ale Comisiei, interesul public superior care justifică divulgarea trebuie să aibă un caracter obiectiv și general și nu poate fi confundat cu interese particulare sau private, de exemplu, referitoare la derularea unei acțiuni împotriva instituțiilor, astfel de interese particulare sau private nefiind un element relevant în cadrul punerii în balanță a intereselor, prevăzută la articolul 4 alineatul (3) al doilea paragraf din același regulament.

Astfel, în temeiul articolului 2 alineatul (1) din Regulamentul nr. 1049/2001, beneficiar al dreptului de acces la documentele instituțiilor este orice cetățean al Uniunii și orice persoană fizică sau juridică având reședința sau sediul social într‑un stat membru. Rezultă că acest regulament are rolul de a garanta accesul tuturor la documentele publice, iar nu doar accesul solicitantului la documentele care îl vizează. Prin urmare, interesul particular pe care îl poate invoca un solicitant pentru a avea acces la documente care îl privesc personal nu poate fi în general decisiv pentru a aprecia atât existența unui interes public superior, cât și punerea în balanță a intereselor în temeiul articolului 4 alineatul (3) al doilea paragraf din regulamentul menționat.

(a se vedea punctele 191 și 192)

HOTĂRÂREA TRIBUNALULUI (Camera a Șasea)

9 iunie 2010( )

„Acces la documentele instituțiilor – Regulamentul (CE) nr. 1049/2001 – Documente referitoare la o procedură privind o operațiune de concentrare de întreprinderi – Regulamentul (CE) nr. 4064/89 – Regulamentul (CE) nr. 139/2004 – Regulamentul (CE) nr. 802/2004 – Respingerea cererii de acces – Excepție referitoare la protecția activităților de anchetă și de audit – Excepție referitoare la protecția intereselor comerciale – Excepție referitoare la protecția procesului decizional – Excepție referitoare la protecția consultanței juridice”

În cauza T‑237/05,

Éditions Odile Jacob SAS, cu sediul în Paris (Franța), reprezentată inițial de W. van Weert și O. Fréget și ulterior de Fréget, avocați,

reclamantă,

împotriva

Comisiei Europene, reprezentată de domnul X. Lewis, de doamnele P. Costa de Oliveira și O. Beynet, în calitate de agenți,

pârâtă,

susținută de

Lagardère SCA, reprezentată inițial de A. Winckler, S. Sorinas Jimeno și I. Girgenson și ulterior de Winckler, F. de Bure și J.-B. Pinçon, avocați,

intervenientă,

având ca obiect o cerere de anulare a deciziei Comisiei din 7 aprilie 2005 prin care s‑a respins în parte cererea reclamantei de acces la anumite documente referitoare la o procedură privind o operațiune de concentrare de întreprinderi (Cazul COMP/M.2978 – Lagardère/Natexis/VUP),

TRIBUNALUL (Camera a șasea),

compus din domnii A. W. H. Meij (președinte), V. Vadapalas și L. Truchot (raportor), judecători,

grefier: domnul E. Coulon,

având în vedere procedura scrisă și în urma ședinței din 9 septembrie 2009,

având în vedere ordonanța de redeschidere a procedurii orale din 28 septembrie 2009 și răspunsul reclamantei la întrebarea adresată în scris de Tribunal,

pronunță prezenta

Hotărâre

Istoricul cauzei

1. Cereri de acces la documente formulate de reclamantă

1 Prin scrisoarea din 27 ianuarie 2005, reclamanta, Éditions Odile Jacob SAS, a solicitat Comisiei Comunităților Europene, în temeiul Regulamentului (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, p. 43, Ediție specială, 01/vol. 3, p. 76), accesul la mai multe documente referitoare la procedura administrativă (denumită în continuare „procedura în discuție”), care a condus la adoptarea Deciziei 2004/422/CE a Comisiei din 7 ianuarie 2004 prin care o operațiune de concentrare a fost declarată compatibilă cu piața comună și cu funcționarea Acordului privind Spațiul Economic European (Cazul COMP/M.2978 – Lagardère/Natexis/VUP) (JO L 125, p. 54, denumită în continuare „decizia privind compatibilitatea”), pentru a le utiliza în susținerea acțiunii sale în cauza Éditions Odile Jacob/Comisia, T‑279/04, pendinte la Tribunal, care are ca obiect anularea deciziei privind compatibilitatea. Documentele vizate erau:

a) Decizia Comisiei din 5 iunie 2003 de a deschide, în procedura în discuție, o anchetă aprofundată în temeiul articolului 6 alineatul (1) litera (c) din Regulamentul (CEE) nr. 4064/89 al Consiliului din 21 decembrie 1989 privind controlul operațiunilor de concentrare (JO L 395, p. 1);

b) versiunea integrală a contractului de cesionare semnat la 3 decembrie 2002 de Natexis Banques populaires SA, pe de o parte, și de Segex Sarl și Ecrinvest 4 SA, pe de altă parte;

c) corespondența integrală dintre Comisie și Natexis Banques populaires în perioada septembrie 2002 și 14 aprilie 2003, data notificării operațiunii de concentrare;

d) corespondența integrală dintre Comisie și Lagardère SCA în perioada septembrie 2002 și data notificării menționate;

e) contractul prin care Natexis Banques populaires a devenit, la 20 decembrie 2002, proprietara participațiilor și a activelor Vivendi Universal Publishing SA (VUP) de la Vivendi Universal SA;

f) promisiunea de achiziționare a VUP făcută de Lagardère la 22 octombrie 2002 față de Vivendi Universal;

g) toate memorandumurile interne ale Comisiei referitoare, exclusiv sau nu, la aplicarea articolului 3 alineatul (5) litera (a) din Regulamentul nr. 4064/89 în cazul achiziționării activelor VUP de către Natexis SA/Investima 10 SAS, inclusiv memorandumurile care au făcut obiectul schimbului între Direcția Generală (DG) „Concurență” a Comisiei și serviciul juridic al acesteia din urmă;

h) corespondența integrală dintre Comisie și Natexis referitoare, exclusiv sau nu, la aplicarea articolului 3 alineatul (5) litera (a) din Regulamentul nr. 4064/89 în ceea ce privește achiziționarea activelor VUP de către Natexis/Investima 10.

2 Prin scrisoarea din 27 ianuarie 2005, reclamanta a adresat Comisiei o cerere de acces la o altă serie de documente pentru a le utiliza în susținerea acțiunii sale în cauza Éditions Odile Jacob/Comisia, T‑452/04, pendinte la Tribunal, care are ca obiect anularea deciziei Comisiei din 30 iulie 2004 privind acordul în legătură cu Wendel Investissement SA, în calitate de dobânditor al activelor cesionate de Lagardère, în temeiul deciziei privind compatibilitatea (denumită în continuare „decizia privind acordul”). Documentele vizate erau:

a) decizia Comisiei privind acordul în legătură cu mandatarul însărcinat cu supravegherea respectării angajamentelor asumate de Lagardère la momentul autorizării concentrării prin decizia privind compatibilitatea;

b) mandatul conferit de Lagardère societății Salustro Reydel Management SA pentru a supraveghea respectarea angajamentelor asumate de Lagardère la momentul autorizării concentrării prin decizia privind compatibilitatea;

c) eventualele cereri de modificare formulate de Comisie în legătură cu proiectul de mandat și cu răspunsurile formulate de Lagardère cu privire la acest subiect;

d) mandatul conferit de Lagardère administratorului elementelor de activ înstrăinate (Hold Separate Manager), responsabil cu administrarea activelor conform deciziei privind compatibilitatea;

e) decizia Comisiei privind acordul în legătură cu administratorul menționat;

f) proiectul de acord semnat la 28 mai 2004 de Lagardère și de Wendel Investissement cu privire la preluarea activelor cesionate;

g) scrisoarea adresată de Lagardère Comisiei la 4 iunie 2004, prin care s‑a solicitat acordul în legătură cu Wendel Investissement în calitate de dobânditor al activelor cesionate;

h) cererea de informații adresată Lagardère la 11 iunie 2004 de Comisie în temeiul articolului 11 din Regulamentul nr. 4064/89, pentru a se permite acesteia din urmă să evalueze dacă erau îndeplinite condițiile privind acordul în legătură cu Wendel Investissement;

i) răspunsul dat la 21 iunie 2004 de Lagardère la această cerere de informații;

j) raportul mandatarului, remis Comisiei la 5 iulie 2004, în care a fost evaluată candidatura societății Wendel Investissement, în calitate de dobânditor al activelor cesionate, în raport cu criteriile acordului.

3 Prin faxul din 15 februarie 2005, directorul general al DG „Concurență” a comunicat reclamantei scrisoarea Comisiei din 5 februarie 2004 de aprobare a desemnării mandatarului și a administratorului elementelor de activ înstrăinate [documente menționate la punctul 2 de mai sus, literele a) și e)] și a informat‑o că celelalte documente nu îi puteau fi comunicate întrucât intrau sub incidența excepțiilor prevăzute la articolul 4 alineatul (2) prima, a doua Și a treia liniuță și alineatul (3) al doilea paragraf din Regulamentul nr. 1049/2001 și că niciun interes public superior nu justifica divulgarea conținutului acestora.

4 Prin scrisoarea din 18 februarie 2005, reclamanta a formulat o cerere de confirmare (denumită în continuare „cererea de acces”) privind documentele cu privire la care i s‑a respins cererea de acces.

5 La 14 martie 2005, secretarul general al Comisiei a informat reclamanta că termenul de răspuns la cererea sa va fi prelungit, în temeiul articolului 8 alineatul (2) din Regulamentul nr. 1049/2001, până la 7 aprilie 2005 din cauza complexității cererii de acces și a numărului de documente solicitate.

2. Decizia atacată

6 Prin Decizia D (2005) 3286 din 7 aprilie 2005 (denumită în continuare „decizia atacată”), Comisia a confirmat respingerea divulgării conținutului documentelor din 15 februarie 2005.

7 Comisia a identificat documentele menționate în cererea de acces și a furnizat o listă detaliată a acestora, mai puțin în ceea ce privește documentele de la punctul 1 litera d) de mai sus, dat fiind că întreaga corespondență dintre Lagardère și Comisie reprezenta aproximativ 20 de dosare și că întocmirea unei liste detaliate ar fi constituit o sarcină administrativă disproporționată. Pe de altă parte, Comisia a precizat că nu deține documentul care figurează la punctul 1 litera f) de mai sus și a subliniat că documentele menționate la punctul 1 litera c) de mai sus cuprindeau și documentele care figurează la punctul 1 litera h).

8 În decizia atacată, Comisia invocă excepția referitoare la protecția obiectivelor activităților de inspecție, de anchetă și de audit, prevăzută la articolul 4 alineatul (2) a treia liniuță din Regulamentul nr. 1049/2001, pentru a respinge cererea de acces la toate documentele solicitate dat fiind că ele au fost comunicate serviciilor Comisiei sau au fost întocmite de acestea în cadrul unei proceduri de control al unei concentrări de întreprinderi. Comisia apreciază că, în ipoteza în care Tribunalul ar anula decizia privind compatibilitatea, Comisia ar fi obligată să adopte o nouă decizie și, în consecință, să redeschidă ancheta. Obiectivul acestei anchete ar fi periclitat dacă ar deveni publice, în acest stadiu, înscrisuri întocmite sau primite în cadrul procedurii de control. În general, Comisia consideră că divulgarea de informații care i‑au fost furnizate în cadrul unei proceduri de control al unei operațiuni de concentrare ar distruge climatul de încredere și de cooperare dintre Comisie și părțile implicate, indispensabil dobândirii de informații de care aceasta are nevoie.

9 Comisia invocă de asemenea excepția referitoare la protecția intereselor comerciale, prevăzută la articolul 4 alineatul (2) prima liniuță din Regulamentul nr. 1049/2001, pentru a justifica respingerea cererii de acces la documentele menționate la punctul 1 literele b)-e) și h) și la punctul 2 literele b), c) (parțial), d), f), g), i) și j) de mai sus, dat fiind că ele conțin informații sensibile legate de strategiile comerciale ale întreprinderilor vizate, transmise de acestea din urmă Comisiei exclusiv în vederea controlării operațiunii de concentrare urmărite. Comisia apreciază că documentele menționate la punctul 1 litera a) și la punctul 2 litera c) (în ceea ce privește scrisoarea Comisiei adresată Lagardère) și litera h) de mai sus, întocmite integral de aceasta, cuprind de asemenea informații sensibile din punct de vedere comercial în legătură cu întreprinderile vizate.

10 În plus, Comisia se prevalează de excepția referitoare la protecția procesului decizional al instituției, prevăzută la articolul 4 alineatul (3) al doilea paragraf din Regulamentul nr. 1049/2001, pentru a justifica respingerea cererii de acces la două dintre cele trei note interne ale Comisiei menționate la punctul 1 litera g) de mai sus. O notă este cererea de aviz adresată de DG „Concurență” serviciului juridic, iar cealaltă este o notă întocmită pentru membrul Comisiei împuternicit cu problemele de concurență, în care se face un rezumat al stadiului dosarului. Comisia apreciază că aceste două note reflectă avize și consultări preliminare interne în vederea adoptării deciziei privind compatibilitatea și că procesul său decizional ar fi serios prejudiciat dacă deliberările sale interne ar deveni publice. Aceasta susține că serviciile sale trebuie să își poată exprima în mod liber punctele de vedere, ferite de orice presiune exterioară, pentru a lămuri Comisia în vederea adoptării deciziei.

11 În sfârșit, Comisia se întemeiază pe excepția consultanței juridice, prevăzută la articolul 4 alineatul (2) a doua liniuță din Regulamentul nr. 1049/2001, pentru a justifica respingerea cererii de acces la unul dintre documentele menționate la punctul 1 litera g) de mai sus. Aceasta subliniază că este esențială posibilitatea de a oferi consultații juridice în totalitate sincere, obiective și independente. Aceasta apreciază că dacă serviciul juridic ar fi trebuit să țină cont de publicarea ulterioară a avizului său nu s‑ar fi exprimat pe deplin independent.

12 În ceea ce privește documentele provenind de la terți, Comisia consideră că nu trebuia să îi consulte potrivit articolului 4 alineatul (4) din Regulamentul nr. 1049/2001, din moment ce a apreciat că una dintre excepțiile invocate mai sus era aplicabilă și, prin urmare, era clar că documentele vizate nu trebuiau divulgate.

13 Comisia susține că a examinat posibilitatea de a acorda reclamantei un acces parțial la documentele în cauză, în temeiul articolului 4 alineatul (6) din Regulamentul nr. 1049/2001, însă a înlăturat‑o din cauza numărului mare de documente solicitate și a faptului că aproape întreg conținutul lor intra sub incidența excepțiilor enumerate anterior. Identificarea acelor părți din conținutul acestor documente care pot fi comunicate ar cauza o sarcină administrativă disproporționată în raport cu interesul publicului de a avea acces la acele fragmente de documente care ar rezulta după exercitarea unei astfel de sarcini.

14 Pe de altă parte, Comisia subliniază că niciun interes public superior nu justifică divulgarea conținutului documentelor vizate, întrucât cererea de acces se întemeiază pe apărarea intereselor reclamantei într‑un litigiu pendinte la Tribunal, apărare care ar ține de un interes privat, iar nu de unul public.

15 Comisia atrage atenția reclamantei asupra existenței altor norme specifice de acces prevăzute, pe de o parte, de Regulamentul nr. 4064/89 și, pe de altă parte, de Regulamentele de procedură al Curții și al Tribunalului care permit unei părți, în cadrul unei proceduri jurisdicționale, să solicite adoptarea de măsuri de organizare a procedurii care pot consta în a solicita prezentarea de documente referitoare la cauza aflată pe rol.

16 În sfârșit, Comisia subliniază că faptul că a comunicat cereri de informații în temeiul articolului 11 din Regulamentul nr. 4064/89 în anexa la memoriul său în apărare în cauza T‑279/04 nu poate însemna că are obligația de a divulga cererea de informații adresată Lagardère, în temeiul aceleiași dispoziții, menționată la punctul 2 literea h) de mai sus. Aceasta amintește că înscrisurile anexate la memoriile prezentate la Curte și la Tribunal sunt comunicate numai în vederea soluționării procesului avut în vedere și nu sunt destinate să devină publice, în timp ce comunicarea unui document în temeiul Regulamentului nr. 1049/2001 echivalează cu o publicare a acestui document.

17 Ulterior deciziei atacate, reclamanta a prezentat, la 5 iulie 2005, o cerere de măsuri de organizare în temeiul articolului 64 din Regulamentul de procedură în cauza T‑279/04, solicitând ca Tribunalul să dispună prezentarea documentelor menționate la punctul 1 literele a)-h) de mai sus. Comisia a comunicat reclamantei, în anexa la observațiile sale privind această cerere, documentul menționat la punctul 1 litera a), respectiv decizia sa din 5 iunie 2003 de a deschide, în procedura în discuție, o anchetă aprofundată în temeiul articolului 6 alineatul (1) litera (c) din Regulamentul nr. 4064/89.

Procedura și concluziile părților

18 Prin cererea introductivă depusă la grefa Tribunalului la 17 iunie 2005, reclamanta a introdus o acțiune în anularea deciziei atacate.

19 Prin actul depus la grefa Tribunalului la 29 septembrie 2005, Lagardère a formulat o cerere de intervenție în prezentul litigiu în susținerea concluziilor Comisiei.

20 Întrucât compunerea camerelor Tribunalului a fost modificată, judecătorul raportor a fost repartizat la Camera a șasea, căreia, în consecință, i‑a fost atribuită prezenta cauză.

21 Prin Ordonanța președintelui Camerei a șasea a Tribunalului din 6 martie 2009, a fost admisă cererea de intervenție formulată de Lagardère în prezenta cauză.

22 Pe baza raportului judecătorului raportor, Tribunalul a hotărât deschiderea procedurii orale și, în cadrul măsurilor de organizare a procedurii, prevăzute la articolul 64 din Regulamentul de procedură, a adresat părților întrebări în scris la care acestea au răspuns în termenul stabilit.

23 Prin Ordonanța din 10 iulie 2009, în temeiul articolului 65 litera (b), al articolului 66 alineatul (1) și al articolului 67 alineatul (3) al treilea paragraf din Regulamentul de procedură, Tribunalul a obligat Comisia să prezinte toate documentele solicitate, cu excepția celor menționate la punctul 1 litera f) și la punctul 2 literele a) și e) de mai sus, precizând că aceste înscrisuri nu vor fi comunicate nici reclamantei, nici intervenientei în cadrul prezentului proces. Solicitarea a fost îndeplinită.

24 În ședința din 9 septembrie 2009, au fost ascultate pledoariile și răspunsurile furnizate de părți la întrebările adresate de Tribunal.

25 Prin Ordonanța din 28 septembrie 2009, a fost redeschisă procedura orală pentru a adresa în scris o întrebare reclamantei.

26 Reclamanta solicită Tribunalului:

– anularea deciziei atacate;

– obligarea Comisiei la plata cheltuielilor de judecată.

27 Comisia, susținută de intervenientă, solicită Tribunalului:

– respingerea acțiunii;

– obligarea reclamantei la plata cheltuielilor de judecată.

În drept

1. Cu privire la obiectul litigiului

28 Mai multe dintre documentele la care reclamanta a solicitat accesul în temeiul Regulamentului nr. 1049/2001 au fost transmise de Comisie, integral sau parțial, în anexă la memoriile sale în apărare din cauzele T‑279/04 și T‑452/04 și la observațiile privind cererea de adoptare a unei măsuri de organizare a procedurii formulată de reclamantă în cauza T‑279/04. Documentele astfel comunicate sunt următoarele:

– o versiune neconfidențială a documentului menționat la punctul 1 litera a) de mai sus, și anume decizia Comisiei din 5 iunie 2003 adoptată în temeiul articolului 6 alineatul (1) litera (c) din Regulamentul nr. 4064/89 în procedura în discuție;

– o versiune neconfidențială a contractului de vânzare semnat la 3 decembrie 2002 între Segex și Ecrinvest 4, pe de o parte, și Lagardère, pe de altă parte; acest contract corespunde documentului menționat la punctul 1 litera b) de mai sus, astfel cum au confirmat Comisia și Lagardère în răspunsul la întrebarea adresată în scris de Tribunal;

– o parte a documentului menționat la punctul 1 litera c) de mai sus, mai precis corespondența dintre Comisie și Natexis în perioada septembrie 2002 și 14 aprilie 2003, data notificării operațiunii de concentrare;

– documentul menționat la punctul 2 litera h) de mai sus, și anume cererea de informații din 11 iunie 2004 adresată Lagardère de Comisie;

– o versiune neconfidențială a documentului menționat la punctul 2 litera j) de mai sus, și anume raportul mandatarului privind candidatura societății Wendel Investissement.

29 Reclamanta a indicat, în răspunsul la întrebările adresate în scris de Tribunal, că interesul său de a exercita acțiunea în ceea ce privește aceste documente îl considera a fi stins, deoarece cererea de acces a fost soluționată cu privire la acest aspect prin transmiterile astfel realizate.

30 Prin urmare, nu mai este necesară pronunțarea cu privire la legalitatea deciziei atacate, întrucât Comisia a respins cererea de acces la documentele menționate la punctul 1 literele a)-c) și la punctul 2 literele h) și j) de mai sus.

31 Pe de altă parte, reclamanta nu a contestat susținerea Comisiei potrivit căreia documentul menționat la punctul 1 litera f) de mai sus nu se află în posesia acesteia.

32 În consecință, obiectul litigiului privește în continuare legalitatea deciziei atacate în măsura în care Comisia a respins cererea de acces, integral și parțial, la documentele menționate la punctul 1 literele d), e), g) și h) și la punctul 2 literele b)-d), f), g) și i) de mai sus (denumite în continuare „documentele în litigiu”).

2. Cu privire la admisibilitatea unuia dintre argumentele invocate cu titlu preliminar de intervenientă

Argumentele părților

33 Intervenienta susține, cu titlu preliminar, că cererea de acces în litigiu trebuie să fie apreciată în contextul special al unei proceduri de control al concentrărilor. În acest temei, intervenienta susține mai ales că accesul la dosar în procedurile de control al concentrărilor este suspus unor norme specifice, prevăzute la articolul 17 din Regulamentul (CE) nr. 802/2004 al Comisiei din 7 aprilie 2004 de punere în aplicare a Regulamentului (CE) nr. 139/2004 al Consiliului privind controlul concentrărilor economice între întreprinderi (JO L 133, p. 1, Ediție specială, 08/vol. 2, p. 3). Regimul instituit ar fi unul strict. Accesul la dosar nu ar fi conferit persoanelor care sunt terți față de operațiunea de concentrare. Accesul nu ar cuprinde nici informațiile confidențiale, nici documentele interne ale Comisiei sau ale autorităților competente ale statelor membre. Acesta nu ar fi permis decât cu condiția ca documentele obținute să fie folosite numai în scopul procedurii de concentrare corespunzătoare. Conform adagiului lex specialis derogat legi generali, normele speciale ar deroga de la normele generale. Astfel, jurisprudența ar fi admis ca dreptul de acces prevăzut de articolul 255 CE și de Regulamentul nr. 1049/2001 să fie înlăturat prin dispozițiile speciale referitoare la secretul lucrărilor comisiei de evaluare a unui concurs. În mod similar, în domeniul controlului concentrărilor, existența unor dispoziții speciale ar trebui să înlăture – sau cel puțin să limiteze – aplicarea dispozițiilor generale privind accesul public la un document. În lipsa lor, dispozițiile privind accesul prevăzute de Regulamentul nr. 802/2004 ar fi lipsite de orice efect util.

34 Reclamanta contestă temeinicia acestei observații preliminare formulate de intervenientă.

Aprecierea Tribunalului

35 În temeiul articolului 113 din Regulamentul de procedură, Tribunalul poate oricând invoca, din oficiu, orice cauză de inadmisibilitate de ordine publică printre care se numără și admisibilitatea unui argument invocat de o intervenientă.

36 Potrivit articolului 40 al patrulea paragraf din Statutul Curții de Justiție, aplicabil Tribunalului în temeiul articolului 53 din același statut, concluziile cererii de intervenție pot avea ca obiect numai susținerea concluziilor uneia dintre părți. În plus, potrivit articolului 116 alineatul (3) din Regulamentul de procedură, intervenientul ia procedura în starea în care se află în momentul intervenției sale. Or, deși aceste dispoziții nu se opun ca intervenientul să prezinte argumente diferite de cele ale părții pe care o susține, acest lucru este totuși posibil cu condiția ca argumentele să nu modifice cadrul litigiului și ca intervenția să vizeze întotdeauna susținerea concluziilor prezentate de aceasta din urmă.

37 În speță, argumentul întemeiat pe aplicarea exclusivă a normelor privind accesul la dosar prevăzute în domeniul controlului concentrărilor nu a fost invocat de părțile principale. Or, acest argument, presupunând că poate fi primit de Tribunal, ar conduce la anularea deciziei atacate pentru motivul că a fost adoptată în mod greșit în temeiul Regulamentului nr. 1049/2001, iar nu în temeiul dispozițiilor privind accesul la dosar prevăzute în domeniul controlului concentrărilor, cum ar fi trebuit. Argumentul nu susține, așadar, concluziile Comisiei care solicită respingerea acțiunii în anulare.

38 În consecință, argumentul invocat de intervenientă cu titlu prealabil, întemeiat pe aplicarea exclusivă a normelor privind accesul la dosar prevăzute în domeniul controlului concentrărilor, trebuie respins ca inadmisibil.

3. Cu privire la fond

39 Reclamanta invocă patru motive în susținerea acțiunii, întemeiate pe lipsa unei examinări concrete și individuale a documentelor menționate în cererea de acces, pe eroarea vădită de apreciere a Comisiei în aplicarea excepțiilor prevăzute la articolul 4 alineatele (2) și (3) din Regulamentul nr. 1049/2001, pe neacordarea dreptului de acces, cel puțin parțial, la documentele solicitate și pe încălcarea principiului proporționalității care rezultă din lipsa unei puneri în balanță a excepțiilor invocate și a interesului public superior care justifică divulgarea documentelor solicitate.

40 Întrucât primul și al doilea motiv sunt strâns legate, acestea trebuie să fie analizate împreună.

Cu privire la primul și la al doilea motiv, întemeiate pe lipsa unei examinări concrete și individuale a documentelor solicitate și pe eroarea vădită de apreciere a Comisiei în aplicarea excepțiilor prevăzute la articolul 4 alineatele (2) și (3) din Regulamentul nr. 1049/2001

41 Potrivit unei jurisprudențe constante, examinarea necesară în vederea soluționării unei cereri de acces la documente trebuie să aibă un caracter concret. Astfel, pe de o parte, simplul fapt că un document privește un interes protejat de o excepție nu poate fi suficient pentru a justifica aplicarea acesteia din urmă (Hotărârea Tribunalului din 26 aprilie 2005, Sison/Consiliul, T‑110/03, T‑150/03 și T‑405/03, Rec., p. II‑1429, punctul 75, și Hotărârea Tribunalului din 6 iulie 2006, Franchet și Byk/Comisia, T‑391/03 și T‑70/04, Rec., p. II‑2023, punctul 115). În principiu, o astfel de aplicare nu poate fi justificată decât în ipoteza în care instituția a apreciat în prealabil, în primul rând, dacă accesul la document putea aduce atingere în mod concret și efectiv interesului protejat și, în al doilea rând, în ipotezele prevăzute la articolul 4 alineatele (2) și (3) din Regulamentul nr. 1049/2001, dacă nu exista un interes public superior care să justifice divulgarea documentului respectiv. Pe de altă parte, riscul de a se aduce atingere unui interes protejat trebuie să fie previzibil în mod rezonabil, iar nu pur ipotetic. Prin urmare, examinarea pe care trebuie să o realizeze instituția pentru a aplica o excepție trebuie efectuată în mod concret și trebuie să reiasă din motivarea deciziei (Hotărârea Tribunalului din 13 aprilie 2005, Verein für Konsumenteninformation/Comisia, T‑2/03, Rec., p. II‑1121, denumită în continuare „Hotărârea VKI”, punctul 69, și Hotărârea Franchet și Byk/Comisia, citată anterior, punctul 115).

42 Pe de altă parte, această examinare concretă trebuie să fie realizată pentru fiecare document menționat în cerere. Astfel, din Regulamentul nr. 1049/2001 rezultă că toate excepțiile prevăzute la alineatele (1)-(3) ale articolului 4 sunt enunțate ca trebuind să se aplice în ceea ce privește „un document” (Hotărârea VKI, punctul 41 de mai sus, punctul 70, și Hotărârea Franchet și Byk/Comisia, punctul 41 de mai sus, punctul 116). În plus, în privința aplicării ratione temporis a acelorași excepții, articolul 4 alineatul (7) din regulamentul amintit prevede că acestea se aplică doar în perioada în care protecția se justifică prin „conținutul documentului”.

43 Rezultă că o examinarea concretă și individuală este în orice caz necesară, întrucât, chiar în ipoteza în care este evident că o cerere de acces vizează documente cărora li se aplică o excepție, doar o astfel de examinare poate permite instituției să aprecieze posibilitatea de a acorda un acces parțial solicitantului, în conformitate cu articolul 4 alineatul (6) din Regulamentul nr. 1049/2001 (Hotărârea VKI, punctul 41 de mai sus, punctul 73, și Hotărârea Franchet și Byk/Comisia, punctul 41 de mai sus, punctul 117). De altfel, în cadrul aplicării regulamentului menționat, Tribunalul a considerat deja ca fiind în principiu insuficientă o apreciere a documentelor realizată pe categorii, față de o apreciere efectuată în raport cu elementele concrete de informare conținute în aceste documente, examinarea pe care o instituție este chemată să o realizeze trebuind să îi permită acesteia să aprecieze în mod concret dacă o excepție invocată se aplică într‑adevăr tuturor informațiilor conținute în respectivele documente (Hotărârea VKI, punctul 41 de mai sus, punctele 74 și 76).

44 Obligația unei instituții de a efectua o apreciere concretă și individuală a conținutului documentelor menționate în cererea de acces constituie o soluție de principiu (Hotărârea VKI, punctul 41 de mai sus, punctele 74 și 75), care se aplică tuturor excepțiilor prevăzute la alineatele (1)-(3) ale articolului 4 din Regulamentul nr. 1049/2001, indiferent de domeniul la care se referă documentele solicitate.

45 Totuși, această soluție de principiu nu înseamnă că o astfel de examinare se impune în orice împrejurare. Astfel, având în vedere că examinarea concretă și individuală pe care instituția trebuie în principiu să o efectueze ca răspuns la o cerere de acces formulată în temeiul Regulamentului nr. 1049/2001 vizează să permită instituției în cauză, pe de o parte, să aprecieze în ce măsură este aplicabilă o excepție de la dreptul de acces și, pe de altă parte, să aprecieze posibilitatea unui acces parțial, respectiva examinare poate să nu fie necesară atunci când, date fiind circumstanțele specifice ale speței, este evident că accesul trebuie refuzat sau, dimpotrivă, acordat. Acesta ar putea fi cazul, în special, dacă anumite documente fie, mai întâi, sunt în mod vădit incluse în întregime în sfera de aplicare a unei excepții de la dreptul de acces, fie, invers, sunt în mod vădit accesibile în întregime, fie, în sfârșit, făcuseră deja obiectul unei examinări concrete și individuale de către Comisie în circumstanțe similare (Hotărârea VKI, punctul 41 de mai sus, punctul 75).

46 Pe de altă parte, generalitatea motivării pe care se bazează respingerea unei cereri de acces, precum și concizia sau caracterul său stereotip nu pot constitui un indiciu al neefectuării unei examinări concrete decât în cazul în care este posibil în mod obiectiv să se indice motivele care justifică refuzarea accesului la fiecare document fără a divulga conținutul acestui document sau un element esențial al acestuia și, prin urmare, fără a priva excepția de principala sa finalitate (a se vedea în acest sens Hotărârea Sison/Consiliul, punctul 41 de mai sus, punctul 84; a se vedea, prin analogie, cu privire la codul de conduită din 1993, Hotărârea Tribunalului din 5 martie 1997, WWF UK/Comisia, T‑105/95, Rec., p. II‑313, punctul 65). Astfel cum a precizat Curtea, obligația pentru instituții de a se abține să menționeze elemente care ar aduce atingere, în mod indirect, intereselor a căror ocrotire face obiectul specific al excepțiilor este subliniată îndeosebi de articolul 9 alineatul (4) și de articolul 11 alineatul (2) din Regulamentul nr. 1049/2001 (Hotărârea Curții din 1 februarie 2007, Sison/Consiliul, C‑266/05 P, Rep., p. I‑1233, punctul 83).

47 În sfârșit, una și aceeași justificare poate fi aplicată unor documente care fac parte din aceeași categorie, ceea ce este cazul în special dacă ele conțin același tip de informații. În continuare, Tribunalul are obligația să verifice dacă excepția invocată se aplică în mod evident și integral documentelor care intră în această categorie.

Cu privire la excepția referitoare la protecția obiectivelor activităților de inspecție, de anchetă și de audit prevăzută la articolul 4 alineatul (2) a treia liniuță din Regulamentul nr. 1049/2001

– Argumentele părților

48 Reclamanta susține că abordarea Comisiei a fost una abstractă și generală, fără o examinare concretă și individuală având ca obiect să se verifice dacă prin comunicarea fiecăruia dintre documentele solicitate s‑ar aduce efectiv atingere interesului protejat prin excepția prevăzută la articolul 4 alineatul (2) a treia liniuță din Regulamentul nr. 1049/2001.

49 Aceasta afirmă că preocuparea Comisiei pentru menținerea unui climat de încredere, în cadrul unei proceduri de control al concentrărilor, față de părțile implicate este una secundară, deoarece acestea din urmă au obligația legală să comunice Comisiei orice document solicitat în temeiul acestei obligații.

50 Riscul de a aduce atingere protecției obiectivului activităților de anchetă invocat de Comisie ar fi, în orice caz, pur ipotetic, ceea ce ar fi insuficient pentru a justifica respingerea cererii de acces. Comisia nu ar putea demonstra existența unui astfel de risc prin faptul că majoritatea documentelor solicitate ar privi probleme strict juridice, în special aplicarea articolului 3 alineatul (5) litera (a) din Regulamentul nr. 4064/89, iar nu probleme de analiză concurențială, singurele care pot aduce atingere obiectivului activității de anchetă a Comisiei în cazul unei noi analize a operațiunii sub aspectul controlului concentrărilor.

51 În plus, aceste documente ar fi fost comunicate Comisiei de întreprinderile în cauză înainte de notificarea concentrării, așadar în afara cadrului oricărei proceduri oficiale de anchetă.

52 Comisia susține că a examinat în mod concret și individual fiecare document, astfel cum ar demonstra faptul că toate documentele au fost identificate și enumerate în mod clar, cu excepția documentelor menționate la punctul 1 litera d) de mai sus, atât în lista anexată la decizia atacată, cât și în decizia însăși, în funcție de excepțiile aplicabile. Numai la finalul unei astfel de examinări ar fi putut Comisia să comunice reclamantei scrisoarea din 5 februarie 2004 de aprobare a desemnării mandatarului și a administratorului elementelor de activ înstrăinate, care corespunde documentelor menționate la punctul 2 literele a) și e) de mai sus.

53 Motivarea deciziei atacate ar determina caracterul individual, concret și aprofundat al examinării efectuate. Doar o examinare atentă și individuală ar fi permis să se stabilească, de exemplu, faptul că documentele menționate la punctul 1 litera h) de mai sus erau deja repertoriate la punctul 1 litera c) sau că documentul menționat la punctul 2 litera e) de mai sus era identic cu cel indicat la punctul 1 litera a).

54 Comisia susține că o motivare individuală ar putea aduce atingere interesului protejat prin excepția în cauză și că jurisprudența a admis că o motivare detaliată în ceea ce privește conținutul unui document ar putea divulga informații protejate prin una dintre excepțiile prevăzute de Regulamentul nr. 1049/2001.

55 Referitor la documentele de la punctul 1 litera d) de mai sus, mai precis corespondența integrală dintre Comisie și Lagardère în perioada septembrie 2002 și data notificării operațiunii de concentrare, Comisia susține că nu este necesară o examinare concretă și individuală dacă există certitudinea că documentele respective trebuie sau nu trebuie divulgate. Documentele vizate ar face în mod clar parte, în speță, din aceeași categorie, avându‑se în vedere caracteristicile lor comune.

56 Astfel, examinarea concretă și individuală a fiecăruia dintre documentele în cauză, precum și examinarea sumară a documentelor menționate la punctul 1 litera d) de mai sus ar fi demonstrat că toate documentele făceau obiectul excepției prevăzute la articolul 4 alineatul (2) a doua liniuță referitoare la protecția activităților de anchetă și că, în plus, anumite documente făceau, integral sau parțial, obiectul altor excepții.

57 Comisia subliniază că ancheta, deși terminată în ceea ce privește desfășurarea sa, nu poate fi considerată încheiată, deoarece decizia privind compatibilitatea face obiectul unei acțiuni în anulare, care este pendinte la Tribunal și că ancheta ar trebui să fie redeschisă în cazul anulării. Divulgarea unor documente la care s‑a refuzat accesul pentru acest motiv ar expune Comisia unor presiuni exterioare, care ar împiedica‑o să își desfășoare în mod corect ancheta în cazul redeschiderii.

58 Comisia contestă argumentul reclamantei potrivit căruia climatul de încredere dintre Comisie și actorii economici în cadrul controlului concentrărilor ar fi puțin important, ținând cont de faptul că aceștia din urmă au obligația legală să furnizeze orice informație utilă Comisiei în cadrul anchetelor sale. Aceasta subliniază că o obligație legală poate fi îndeplinită în diverse moduri și că anchetele pot fi mai eficiente dacă întreprinderile nu se limitează să își îndeplinească obligațiile la un nivel minim, ci cooperează într‑un spirit de bunăvoință. Părțile implicate nu se așteaptă ca informațiile dobândite să fie utilizate de Comisie în alte scopuri decât cele pentru care au fost comunicate, deoarece s‑ar încălca articolul 17 alineatul (1) din Regulamentul (CE) nr. 139/2004 al Consiliului din 20 ianuarie 2004 privind controlul concentrărilor economice între întreprinderi (JO L 24, p. 1, Ediție specială, 08/vol. 1, p. 201). Pericolul pe care îl prezintă pentru această relație de încredere divulgarea către terți a documentelor furnizate de întreprinderile în cauză nu ar fi, așadar, pur ipotetic. Comisia ilustrează acest risc citând lucrarea publicată de un cabinet de avocatură în care se evocă riscul ca informații comunicate în cadrul unei operațiuni de concentrare să fie ulterior divulgate de Comisie.

59 Comisia amintește că jurisprudența impune ca riscul de a aduce atingere unui interes protejat să fie previzibil în mod rezonabil, iar nu să se prezinte dovada certă și circumstanțială a unui astfel de risc. Aceasta susține că transmiterea documentelor în cauză anterior notificării concentrării nu are relevanță, din moment ce interesul protejat prin excepția în discuție este ocrotirea obiectivului anchetei, și nu doar a anchetei ca atare, limitată la fazele ei oficiale. Caracterul strict confidențial al schimburilor prealabile notificării respective ar fi subliniat de Comisie într‑un document întocmit de aceasta intitulat „Practici îmbunătățite de desfășurare a procedurilor comunitare de control al concentrărilor”, iar divulgarea lor ar contraveni obligațiilor de confidențialitate care îi incumbă în temeiul Regulamentului nr. 139/2004 și al articolului 287 CE.

60 Intervenienta susține că, deși normele privind accesul la dosar prevăzute de dispozițiile aplicabile în domeniul controlului concentrărilor și de Regulamentul nr. 1049/2001 trebuie aplicate concomitent întrucât aceste dispoziții urmăresc obiective distincte, ar trebui urmărit ca normele privind accesul la dosar prevăzute în domeniul controlului concentrărilor să nu fie lipsite de sens prin aplicarea incorectă a Regulamentului nr. 1049/2001. Aceasta susține că informațiile furnizate de întreprinderi anterior notificării oficiale a operațiunii de concentrare trebuie să beneficieze de aceeași protecție precum cele furnizate în cursul procedurii oficiale, pe care o pregătesc. Orice altă soluție ar aduce în mod grav atingere încrederii legitime de care întreprinderile au putut da dovadă întemeindu‑se pe practica Comisiei care încurajează dezvoltarea de contacte prealabile acestei notificări oficiale.

61 Intervenienta apreciază că jurisprudența a admis că interesul public de a obține comunicarea unui document în temeiul transparenței nu are aceeași importanță în cazul unui document aferent unei proceduri administrative prin care se urmărește aplicarea normelor care guvernează controlul concentrărilor sau dreptul concurenței în general ca în cazul unui document referitor la o procedură în cadrul căreia instituția comunitară intervine în calitate de legiuitor. Aceasta se întemeiază pe considerentul (6) din Regulamentul nr. 1049/2001 potrivit căruia ar trebui autorizat un acces mai larg la documente în cazurile în care instituțiile acționează în calitate de legiuitor.

62 Celelalte argumente invocate de intervenientă sunt similare, în esență, cu cele formulate de Comisie.

– Aprecierea Tribunalului

63 Potrivit articolului 4 alineatul (2) a treia liniuță din Regulamentul nr. 1049/2001, instituțiile resping cererile de acces la un document în cazul în care divulgarea conținutului ar putea aduce atingere protecției obiectivelor activităților de inspecție, de anchetă și de audit, cu excepția cazului în care un interes public superior justifică divulgarea conținutului documentului în cauză.

64 În decizia atacată, Comisia a apreciat că toate documentele în litigiu făceau obiectul excepției referitoare la protecția obiectivului activităților de anchetă prevăzute de articolul 4 alineatul (2) a treia liniuță din Regulamentul nr. 1049/2001.

65 Trebuie subliniat că instituția în cauză are obligația, în temeiul principiilor amintite la punctele 41-47 de mai sus, să examineze, în primul rând, dacă documentul care face obiectul cererii de acces intra în domeniul de aplicare al uneia dintre excepțiile prevăzute la articolul 4 din Regulamentul nr. 1049/2001, în al doilea rând, dacă divulgarea conținutului acestui document ar aduce în mod concret și efectiv atingere interesului protejat și, în al treilea rând, în caz afirmativ, dacă necesitatea protecției era aplicabilă întregului document (Hotărârea Tribunalului din 30 ianuarie 2008, Terezakis/Comisia, T‑380/04, nepublicată în Repertoriu, punctul 88).

66 Trebuie să se stabilească mai întâi dacă este întemeiată aprecierea Comisiei că toate documentele la care s‑a solicitat accesul aveau legătură cu activități de anchetă. În această privință, reclamanta susține că unele dintre documentele menționate în cererea de acces au fost comunicate de întreprinderile în cauză anterior notificării operațiunii de concentrare, în afara oricărei proceduri oficiale prevăzute de Regulamentul nr. 4064/89.

67 Comunicarea documentelor înainte de 14 aprilie 2003 s‑a realizat în temeiul procedurii neoficiale, așa‑zisă „de prenotificare”. În pofida caracterului neoficial al acestei proceduri la data comunicării documentelor, acestea din urmă trebuie considerate ca făcând parte din ancheta desfășurată de Comisie în temeiul controlului operațiunilor de concentrare. Acestea au fost depuse la dosarul de instrumentare al Comisiei în procedura în discuție, astfel cum se indică în scrisoarea directorului general al DG „Concurență” din 14 februarie 2005, care identifică aceste documente ca făcând parte din acest dosar, precum și în decizia atacată care precizează că toate documentele solicitate au fost „întocmite sau primite în cadrul tratamentului [procedurii în discuție]”. Rezultă că toate documentele solicitate privesc în mod efectiv o activitate de anchetă.

68 Cu toate acestea, împrejurarea că un document privește o activitate de anchetă nu poate să justifice în sine aplicarea excepției invocate. Astfel, potrivit jurisprudenței, orice excepție de la dreptul de acces la documentele Comisiei trebuie să fie de strictă interpretare și aplicare (Hotărârea Curții din 18 decembrie 2007, Suedia/Comisia, C‑64/05 P, Rep., p. I‑11389, punctul 66, și Hotărârea Curții din 1 iulie 2008, Suedia și Turco/Consiliul, C‑39/05 P și C‑52/05 P, Rep., p. I‑4723, denumită în continuare „Hotărârea Turco”, punctul 36, Hotărârea Franchet și Byk, punctul 41 de mai sus, punctul 84).

69 Referitor la aplicarea ratione temporis a excepțiilor respective, articolul 4 alineatul (7) din Regulamentul nr. 1049/2001 prevede în plus că excepțiile prevăzute la alineatele (1)-(3) se aplică doar în perioada în care protecția se justifică „prin conținutul documentului”.

70 Prin urmare, trebuie să se stabilească dacă excepția referitoare la protecția obiectivului activităților de anchetă mai era aplicabilă ratione temporis, deși ancheta în cauză fusese finalizată prin adoptarea celor două decizii ale Comisiei, decizia privind compatibilitatea și decizia privind înțelegerea, care nu erau încă definitive, având în vedere cele două acțiuni în anulare a acestora pendinte la Tribunal (cauzele T‑279/04 și T‑452/04).

71 Nu se contestă faptul că ancheta desfășurată de Comisie în cadrul controlului operațiunii de concentrare, care a determinat adoptarea, la 7 ianuarie 2004, a deciziei privind compatibilitatea și, la 30 iulie 2004, a deciziei privind înțelegerea, era finalizată la momentul adoptării deciziei atacate la 7 aprilie 2005. Cu toate acestea, Comisia susține că, în cazul anulării deciziei privind compatibilitatea, ar fi obligată să adopte o nouă decizie și, prin urmare, să redeschidă ancheta și că obiectivul acestei anchete ar fi cu certitudine periclitat dacă înscrisuri întocmite sau primite în cadrul procedurii de control vizate ar deveni publice.

72 Potrivit jurisprudenței, articolul 4 alineatul (2) a treia liniuță din Regulamentul nr. 1049/2001 trebuie interpretat în sensul că această dispoziție, care urmărește să protejeze „obiectivele activităților de inspecție, de anchetă și de audit”, nu este aplicabilă decât dacă divulgarea conținutului documentelor în discuție riscă să pună în pericol finalizarea acestor activități (Hotărârea Franchet și Byk, punctul 41 de mai sus, punctul 109).

73 Desigur, diferitele acte de anchetă sau de inspecție pot rămâne în sfera de aplicare a excepției întemeiate pe protecția activităților de inspecție, de anchetă și de audit, atât timp cât se derulează activitățile de anchetă sau de inspecție, chiar dacă ancheta sau inspecția specială care a ocazionat raportul la care se solicită accesul este finalizată (a se vedea Hotărârea Franchet și Byk, punctul 41 de mai sus, punctul 110 și jurisprudența citată).

74 Totuși, a admite că diferitele documente legate de activități de inspecție, de anchetă sau de audit fac obiectul excepției prevăzute la articolul 4 alineatul (2) a treia liniuță din Regulamentul nr. 1049/2001, atât timp cât nu s‑a hotărât cu privire la măsurile ce trebuie luate ca urmare a acestor proceduri, ar echivala cu a condiționa accesul la respectivele documente de un eveniment aleatoriu, viitor și eventual îndepărtat, care depinde de celeritatea și de diligența manifestate de diverse autorități (Hotărârea Franchet și Byk, punctul 41 de mai sus, punctul 111).

75 O astfel de soluție ar fi contrară obiectivului care constă în garantarea accesului cât mai larg posibil al publicului la documentele provenind de la instituții, în scopul de a da cetățenilor posibilitatea de a controla într‑un mod mai eficient legalitatea exercitării prerogativelor de putere publică (a se vedea în acest sens Hotărârea Franchet și Byk, punctul 41 de mai sus, punctul 112).

76 În speță, a admite că documentele solicitate fac în continuare obiectul excepției prevăzute la articolul 4 alineatul (2) a treia liniuță din Regulamentul nr. 1049/2001, atât timp cât decizia privind compatibilitatea și cea privind înțelegerea, adoptate ca urmare a anchetei în cauză, nu sunt definitive, mai precis atât timp cât Tribunalul și, eventual, Curtea nu au respins acțiunile introduse împotriva deciziilor sau, în cazul anulării, atât timp cât Comisia nu a adoptat una sau mai multe decizii noi, ar echivala cu a condiționa accesul la aceste documente de un eveniment aleatoriu, viitor și eventual îndepărtat.

77 Rezultă din considerațiile care precedă că documentele solicitate nu mai intrau, din momentul adoptării deciziei atacate, în domeniul de aplicare al excepției referitoare la protecția obiectivelor activităților de anchetă.

78 Trebuie subliniat că, presupunând chiar că documentele respective au fost susceptibile să intre în domeniul de aplicare al excepției referitoare la protecția obiectivului activităților de anchetă, nu rezultă în niciun fel din motivarea deciziei atacate că documentele solicitate au făcut obiectul unei examinări concrete și individuale din partea Comisiei.

79 Pentru a justifica refuzul de a divulga conținutul documentelor solicitate, Comisia invocă mai întâi, în decizia atacată, periclitarea obiectivului anchetei pe care ar trebui să o redeschidă în cazul anulării deciziei privind compatibilitatea, dacă înscrisuri întocmite sau primite în cadrul procedurii de control care a determinat adoptarea acestei decizii ar fi devenit publice în acest stadiu.

80 În continuare, Comisia afirmă în decizia atacată că, în general, divulgarea de informații care îi sunt furnizate în cadrul unei proceduri de control al concentrărilor ar distruge climatul de încredere și de cooperare dintre Comisie și părțile implicate, indispensabil dobândirii tuturor informațiilor de care aceasta are nevoie pentru a desfășura astfel de anchete și de a lua decizii întemeiate în domeniu.

81 În sfârșit, Comisia arată că fiecare dintre documentele în cauză conține informații legate de strategia comercială a întreprinderilor vizate, comentarii și cereri din partea sa ori reacții ale întreprinderilor față de punctele de vedere exprimate de aceasta.

82 Astfel de afirmații sunt prea vagi și prea generale și nu se sprijină pe niciun element propriu speței. Același raționament s‑ar putea aplica tuturor documentelor furnizate în cadrul oricărei proceduri de control al unei concentrări, întrucât motivarea abstractă și generală a Comisiei nu se referă la conținutul documentelor în cauză.

83 Argumentul Comisiei potrivit căruia, pe de o parte, o motivare individuală ar putea aduce atingere interesului protejat și, pe de altă parte, o motivare detaliată în ceea ce privește conținutul unui document ar putea divulga informații protejate prin una dintre excepțiile prevăzute de Regulamentul nr. 1049/2001 trebuie înlăturat. Comisia putea efectua și explica o prezentare, pentru fiecare document în cauză, a motivelor pentru care acest document făcea, parțial sau nu, obiectul excepției referitoare la protecția obiectivului activităților de anchetă, fără a lipsi totuși excepția de finalitatea sa și fără a compromite confidențialitatea informațiilor care, datorită acestor excepții, au vocația să rămână secrete.

84 Pe de altă parte, trebuie subliniat că nici întocmirea unui inventar detaliat al documentelor solicitate, nici repartizarea acestor documente în funcție de diferitele excepții invocate de Comisie pentru a justifica respingerea cererii de acces, nici accesul permis la conținutul unora dintre documentele solicitate nu sunt, în sine, de natură să demonstreze că a fost efectuată o examinare concretă și individuală a documentelor la care s‑a refuzat accesul.

85 Referitor la documentele menționate la punctul 1 litera d) de mai sus, mai precis corespondența integrală dintre Comisie și Lagardère în perioada septembrie 2002 și data notificării operațiunii de concentrare, Comisia susține că o examinare concretă și individuală nu este necesară dacă există certitudinea că documentele respective trebuie sau nu trebuie divulgate.

86 Astfel cum s‑a subliniat la punctul 45 de mai sus, jurisprudența admite, desigur, că o examinare concretă și individuală poate să nu fie necesară atunci când este evident că accesul trebuie refuzat sau, dimpotrivă, acordat. Totuși, nu ne regăsim în această situație în speță. Astfel, în temeiul articolului 2 alineatul (3) din Regulamentul nr. 1049/2001, dispozițiile referitoare la accesul public la documentele Comisiei se aplică tuturor documentelor deținute de această instituție, mai precis, tuturor documentelor întocmite sau primite de aceasta și aflate în posesia sa, în toate domeniile de activitate ale Uniunii Europene. Așadar, nu se poate admite că, în domeniul concentrărilor, corespondența dintre Comisie și părțile implicate este considerată că face în mod clar obiectul excepției referitoare la protecția obiectivului activităților de anchetă. DeȘi această excepție este, eventual, aplicabilă unora dintre documentele întocmite de Comisie sau care au fost comunicate Comisiei, aceasta nu este în mod obligatoriu aplicabilă tuturor documentelor sau conținutului integral al acestor documente. Comisia are cel puțin obligația, impusă de articolul 4 alineatul (2) prima liniuță din Regulamentul nr. 1049/2001, de a se asigura, printr‑o examinare concretă și efectivă a fiecărui document, dacă această excepție este aplicabilă.

87 Trebuie respins și argumentul Comisiei potrivit căruia, în general, divulgarea de informații care i‑au fost furnizate în cadrul unei proceduri de control al concentrărilor ar distruge climatul de încredere și de cooperare dintre Comisie și părțile implicate. Astfel de considerații sunt de asemenea prea vagi și prea generale pentru a demonstra existența unui risc veritabil, previzibil în mod rezonabil, iar nu pur ipotetic, de a aduce atingere interesului protejat. Examinarea pe care instituția trebuie să o efectueze în vederea aplicării unei excepții trebuie să fie una concretă și să reiasă din motivarea deciziei (Hotărârile VKI, punctul 41 de mai sus, punctul 69, și Franchet și Byk/Comisia, punctul 41 de mai sus, punctul 115). În speță, Comisia s‑a pronunțat in abstracto asupra atingerii pe care divulgarea conținutului documentelor respective ar putea să o aducă activității sale de anchetă, fără a demonstra corespunzător cerințelor legale că divulgarea conținutului acestor documente ar aduce în mod concret și efectiv atingere protecției obiectivului activităților de anchetă.

88 Desigur, Comisia a încercat să ilustreze acest risc făcând referire, în memoriul în apărare, la lucrarea publicată de un cabinet de avocatură prin care, ca urmare a pronunțării Hotărârii VKI, punctul 41 de mai sus, întreprinderile care au făcut obiectul unei anchete a Comisiei au fost invitate să dea dovadă de prudență atunci când transmit informații Comisiei, ținând cont de riscul de a fi divulgate ulterior în temeiul dreptului de acces la documente. Dincolo de faptul că acest caracter concret al examinării pe care Comisia trebuie să o efectueze trebuie să reiasă din motivarea deciziei, iar nu din înscrisurile prezentate la Tribunal, acest element nu este de natură, în sine, să demonstreze că riscul invocat de Comisie este previzibil în mod rezonabil, iar nu pur ipotetic. Indiferent de prudența de care trebuie să dea dovadă din motive specifice, întreprinderile în cauză nu se pot exonera de obligația regulamentară de a furniza informațiile solicitate de Comisie în baza controlului concentrărilor.

89 Argumentul Comisiei, întemeiat pe articolul 17 alineatul (1) din Regulamentul nr. 139/2004, potrivit căruia „[i]nformațiile dobândite ca urmare a aplicării [acestui] regulament se folosesc numai în scopul solicitării, investigației sau audierii relevante”, nu este mai convingător. Această dispoziție, al cărei text este, în esență, similar în versiunea invocată de Comisie sau în cea aplicabilă în prezenta cauză, și anume Regulamentul nr. 4064/89, privește modul în care Comisia poate utiliza informațiile furnizate și nu reglementează accesul la documente garantat de Regulamentul nr. 1049/2001. Dispoziția nu poate fi interpretată în sensul că împiedică exercitarea dreptului de acces la documente garantat de articolul 255 CE și de Regulamentul nr. 1049/2001. În plus, aceasta nu trebuie interpretată prin prisma articolului 17 alineatul (2) din Regulamentul nr. 139/2004 care exclude numai divulgarea de informații „care fac[, prin natura lor,] obiectul obligației de păstrare a secretului profesional”. Întreprinderile care au efectuat notificarea trebuiau, așadar, să se aștepte ca informațiile dobândite, care nu constituie secret profesional, să fie divulgate.

90 Or, potrivit jurisprudenței, în măsura în care publicul are un drept de acces la documente care conțin anumite informații, nu se poate considera că aceste informații, prin natura lor, constituie secret profesional (Hotărârea Tribunalului din 30 mai 2006, Bank Austria Creditanstalt/Comisia, T‑198/03, Rec., p. II‑1429, punctul 74). Obligația de păstrare a secretului profesional nu are o astfel de aplicabilitate de natură să poată justifica un refuz general și abstract de acces la documentele comunicate în cadrul notificării unei concentrări. Desigur, nici articolul 287 CE, nici Regulamentele nr. 4064/89 și nr. 139/2004 nu indică în mod exhaustiv care sunt informațiile care, prin natura lor, constituie secret profesional. Cu toate acestea, din textul articolului 17 alineatul (2) din aceste regulamente rezultă că nu toate informațiile dobândite constituie în mod necesar secret profesional. Prin urmare, aprecierea caracterului confidențial al unei informații presupune o punere în balanță, pe de o parte, a intereselor legitime care se opun divulgării informației și, pe de altă parte, a interesului general care urmărește ca activitățile instituțiilor comunitare să se desfășoare cu respectarea cât se poate de strictă a principiului deschiderii (a se vedea în acest sens Hotărârea Tribunalului Bank Austria Creditanstalt/Comisia, citată anterior, punctul 71, și Hotărârea Tribunalului din 12 octobrie 2007, Pergan Hilfsstoffe für industrielle Prozesse/Comisia, T‑474/04, Rep., p. II‑4225, punctele 63-66).

91 Întrucât a efectuat o examinare concretă și individuală a documentelor solicitate, conform articolului 4 alineatul (2) prima liniuță din Regulamentul nr. 1049/2001, Comisia poate asigura efectul util al dispozițiilor aplicabile în domeniul concentrărilor, în deplină coerență cu Regulamentul nr. 1049/2001. Rezultă că obligația de păstrare a secretului profesional, care reiese din articolul 287 CE și din articolul 17 al Regulamentelor nr. 4064/89 și nr. 139/2004, nu este de natură să exonereze Comisia de obligația de a examina concret fiecare document în cauză, obligație impusă de articolul 4 alineatul (2) din Regulamentul nr. 1049/2001.

92 În sfârșit, Comisia invocă, în duplică, faptul că divulgarea conținutului documentelor comunicate de întreprinderile în cauză înainte de notificarea operațiunii de concentrare ar contraveni obligației de confidențialitate care îi incumbă în temeiul articolului 287 CE, al articolului 17 din Regulamentul nr. 139/2004 și al unui document întocmit de aceasta intitulat „Practici îmbunătățite de desfășurare a procedurilor comunitare de control al concentrărilor”.

93 Acest argument trebuie de asemenea respins, pentru motivele expuse la punctul 90 de mai sus.

94 Rezultă din considerațiile care precedă că nici articolul 287 CE, nici articolul 17 din Regulamentele nr. 4064/89 și nr. 139/2004 nu se pot opune divulgării conținutului unui document care nu face obiectul uneia dintre excepțiile prevăzute de Regulamentul nr. 1049/2001.

95 Acest lucru rezultă a fortiori din orientările care figurează în documentul întocmit de Comisie și intitulat „Practici îmbunătățite de desfășurare a procedurilor comunitare de control al concentrărilor”. Fără a fi necesar să se pronunțe dacă este vorba despre un instrument juridic obligatoriu și, în special, să se stabilească dacă este vorba despre un act care produce efecte de drept, trebuie subliniat că acest document, nepublicat în Jurnalul Oficial și care precizează la punctul 2.4 în mod expres că nici nu creează, nici nu modifică drepturile sau obligațiile conferite de Tratatul de instituire a Comunității Europene, nu se poate opune divulgării conținutului unui document la care accesul este garantat prin articolul 255 CE și prin Regulamentul nr. 1049/2001.

96 Prin urmare, nu trebuie să se examineze dacă informațiile care figurează în documentele solicitate constituie secret profesional, în plus față de examinarea legalității deciziei atacate în raport cu dispozițiile Regulamentului nr. 1049/2001.

97 Rezultă din ansamblul considerațiilor care precedă că s‑a săvârșit o eroare de drept de către Comisie prin respingerea cererii de acces la documentele solicitate pentru motivul că făceau obiectul excepției prevăzute la articolul 4 alineatul (2) a treia liniuță din Regulamentul nr. 1049/2001 referitoare la protecția obiectivelor activităților de inspecție, de anchetă și de audit, deși aceste documente nu mai intrau, din momentul adoptării deciziei atacate, în domeniul de aplicare al acestei excepții și, în orice caz, fără ca din motivarea deciziei atacate să rezulte că o examinare concretă și individuală a fiecăruia dintre aceste documente a fost realizată.

98 Așadar, decizia atacată este afectată de excepția nelegalității în ceea ce privește acest aspect.

99 Toate documentele în litigiu la care Comisia a refuzat accesul pot face totuși obiectul, potrivit deciziei atacate, al uneia dintre celelalte excepții de la dreptul de acces prevăzute de Regulamentul nr. 1049/2001. Prin urmare, trebuie examinată legalitatea refuzului de a divulga în măsura în care acesta se întemeiază pe excepțiile referitoare la protecția intereselor comerciale, la protecția procesului decizional al Comisiei și la protecția consultanței juridice.

Cu privire la excepția referitoare la protecția intereselor comerciale, prevăzută la articolul 4 alineatul (2) prima liniuță din Regulamentul nr. 1049/2001

– Argumentele părților

100 Reclamanta susține că abordarea Comisiei a fost una abstractă și generală, fără o examinare concretă și individuală prin care să se verifice dacă prin comunicarea fiecăruia dintre documentele solicitate se aduce efectiv atingere interesului protejat prin această excepție. Comisia nu ar fi dovedit faptul că riscul de a aduce atingere interesului protejat era previzibil în mod rezonabil, iar nu pur ipotetic.

101 În opinia reclamantei, Comisia are obligația să identifice și să izoleze secretele comerciale care ar trebui să facă obiectul unei protecții speciale și să furnizeze o versiune neconfidențială a documentelor în cauză. Pe de altă parte, reclamanta contestă faptul că documentele solicitate pot să conțină atâtea informații comerciale sensibile, având în vedere că privesc în mare măsură aplicarea articolului 3 alineatul (5) litera (a) din Regulamentul nr. 4064/89 sau o problemă de natură juridică, iar nu una de natură comercială.

102 Reclamanta subliniază că întreprinderile ale căror interese comerciale ar fi implicate nu au fost consultate de Comisie și că aceasta a comunicat, în cadrul unei alte proceduri pendinte la Tribunal, anumite înscrisuri despre care pretinde că fac obiectul secretului de afaceri, fără a face referire la emitentul lor.

103 Comisia subliniază că a enumerat cu exactitate în decizia atacată documentele care fac obiectul excepției în discuție și a indicat natura informațiilor conținute, și anume informații sensibile legate de strategiile comerciale ale întreprinderilor în cauză. Aceasta ar fi realizat o examinare individuală și concretă a documentelor solicitate, mai puțin în ceea ce privește documentele menționate la punctul 1 litera d) de mai sus, în privința cărora o examinare sumară ar fi permis să se concluzioneze că nu puteau fi divulgate fără să se aducă atingere intereselor comerciale ale întreprinderilor implicate. Aceasta susține că o motivare individuală ar fi putut aduce atingere interesului protejat și că jurisprudența a admis faptul că o motivare detaliată în ceea ce privește conținutul unui document ar putea divulga informații protejate.

104 Furnizarea unei versiuni neconfidențiale a documentelor solicitate și acordarea în acest fel a unui acces parțial la conținutul acestor documente nu ar fi fost posibile, întrucât aceste documente fac în totalitate obiectul uneia sau al mai multor excepții. Versiunile neconfidențiale comunicate Comisiei de întreprinderile implicate ar avea drept unic scop să permită părților interesate să își exercite dreptul la apărare și deci nu ar putea fi, numai pentru acest motiv, divulgate publicului în temeiul Regulamentului nr. 1049/2001. În lipsă, normele specifice existente în materia accesului la dosar în cadrul controlului concentrărilor nu ar mai avea sens.

105 Conținutul documentelor nu s‑ar limita la probleme strict juridice, întrucât este vorba despre contractul de cesiune, de corespondența purtată cu privire la acest subiect, de contractul prin care Natexis a devenit proprietara participațiilor VUP, de mandatul referitor la verificarea respectării angajamentelor asumate de Lagardère, de mandatul încredințat administratorului elementelor de activ înstrăinate, de proiectul de acord dintre Lagardère și Wendel Investissement și de documente în legătură cu acest proiect de acord. Toate aceste documente ar reflecta strategia comercială a întreprinderilor în cauză. Părțile care au efectuat notificarea ar fi indicat în mod expres caracterul confidențial al documentelor pe care le‑au adresat Comisiei. Caracterul recent al acestor informații nu ar permite să se pretindă că acestea și‑au pierdut confidențialitatea prin trecerea timpului.

106 În cazul documentelor provenind de la terți, Comisia apreciază că nu este obligată, potrivit articolului 4 alineatul (4) din Regulamentul nr. 1049/2001, să consulte terții implicați pentru a stabili dacă o excepție este aplicabilă, dacă există certitudinea că documentul trebuie sau nu trebuie divulgat. Aceasta ar fi situația în speță. Referitor la documentele al căror autor este, Comisia subliniază că nu îi putea consulta pe terții implicați, întrucât o astfel de consultare este prevăzută de Regulamentul nr. 1049/2001 numai pentru documentele întocmite de un terț.

107 Comunicarea documentelor solicitate ar fi interzisă și de articolul 287 CE, care prevede că membrii și funcționarii instituțiilor sunt obligați să nu divulge informațiile care constituie secret profesional, care ar include și secretele de afaceri. Această obligație de a nu divulga informațiile care constituie secret profesional figurează de asemenea în cuprinsul articolului 17 alineatul (2) din Regulamentul nr. 4064/89, care a fost înlocuit de Regulamentul nr. 139/2004. Articolul 18 alineatul (3) din aceste două regulamente condiționează accesul la dosar de respectarea interesului legitim al întreprinderilor în protejarea secretelor lor de afaceri.

108 Intervenienta susține în special că secretele de afaceri ar beneficia, în domeniul controlului concentrărilor, de o protecție specială în temeiul articolului 287 CE, al articolului 41 din Carta drepturilor fundamentale a Uniunii Europene, proclamată la 7 decembrie 2000 la Nisa (JO C 364, p. 1), al jurisprudenței Curții și a Tribunalului și al articolului 18 alineatul (1) din Regulamentul nr. 802/2004. Celelalte argumente invocate de intervenientă sunt similare, în esență, cu cele formulate de Comisie.

– Aprecierea Tribunalului

109 Potrivit articolului 4 alineatul (2) prima liniuță din Regulamentul nr. 1049/2001, instituțiile resping cererile de acces la un document în cazul în care divulgarea conținutului ar putea aduce atingere protecției „intereselor comerciale ale unei anume persoane fizice sau juridice, inclusiv în ceea ce privește proprietatea intelectuală”.

110 Articolul 4 alineatul (4) din același regulament prevede că „[î]n cazul documentelor terților, instituția consultă terții pentru a stabili dacă se poate aplica o excepție prevăzută la alineatul (1) sau (2), cu excepția cazului în care există certitudinea că documentul trebuie sau nu trebuie divulgat”.

111 Comisia apreciază că, dintre documentele în litigiu, documentele menționate la punctul 1 literele d), e) și h) și la punctul 2 literele b), c) (parțial), d), f), g) și i) de mai sus fac obiectul, cel puțin parțial, al excepției referitoare la protecția intereselor comerciale.

112 Trebuie examinată în lumina principiilor amintite la punctul 65 de mai sus aplicarea de către Comisie a excepției prevăzute la articolul 4 alineatul (2) prima liniuță din Regulamentul nr. 1049/2001 în vederea respingerii cererii de acces la documentele solicitate.

113 În speță, în primul rând, unele dintre documentele pentru care se invocă această excepție pot conține informații confidențiale care intră în domeniul de aplicare al excepției referitoare la protecția intereselor comerciale. Astfel, tocmai datorită obiectului lor, aceste documente pot conține, astfel cum se subliniază în decizia atacată, informații legate de strategiile comerciale ale întreprinderilor implicate.

114 În al doilea rând, trebuie să se examineze dacă divulgarea conținutului documentelor care intră în domeniul de aplicare al excepției referitoare la protecția intereselor comerciale ar aduce atingere în mod concret și efectiv interesului protejat.

115 Trebuie amintit că, potrivit jurisprudenței, examinarea pe care instituția trebuie să o efectueze în vederea aplicării unei excepții trebuie să fie una concretă și să reiasă din motivarea deciziei.

116 În decizia atacată, Comisia a refuzat să divulge conținutul documentelor enumerate la punctul 111 de mai sus, pentru motivul că aceste documente ar conține informații sensibile legate de strategiile comerciale ale întreprinderilor implicate. Prin urmare, divulgarea lor ar aduce în mod cert atingere intereselor comerciale ale întreprinderilor implicate.

117 Totuși, nu rezultă din această motivare că o examinare concretă și individuală a documentelor respective ar fi fost realizată. Motivarea abstractă și generală a Comisiei nu se referă la conținutul documentelor în cauză. O justificare similară s‑ar putea aplica tuturor documentelor furnizate în cadrul oricărei proceduri de control al unei concentrări.

118 Pe de altă parte, nu se regăsesc împrejurările în care instituția vizată poate, potrivit jurisprudenței (Hotărârea VKI, punctul 41 de mai sus, punctul 75), să se lipsească de o examinare concretă și individuală.

119 Astfel, din constatarea de la punctul 86 de mai sus rezultă că nu se poate admite că toate documentele la care s‑a refuzat accesul în temeiul excepției referitoare la protecția intereselor comerciale fac în mod evident obiectul acestei excepții în integralitatea lor.

120 De asemenea, nu se poate susține că îi era în mod obiectiv imposibil Comisiei să indice motivele care justifică refuzarea accesului la fiecare document, fără a divulga conținutul acestui document sau un element esențial al acestuia și, prin urmare, fără a priva excepția de principala sa finalitate, ceea ce ar putea justifica generalitatea, concizia și caracterul stereotip al motivării (Hotărârea din 1 februarie 2007, Sison/Consiliul, punctul 46 de mai sus, punctul 83, și Hotărârea din 26 aprilie 2005, Sison/Consiliul, punctul 41 de mai sus, punctul 84; a se vedea, prin analogie, cu privire la codul de conduită din 1993, Hotărârea Tribunalului din 5 martie 1997, WWF UK/Comisia, punctul 46 de mai sus, punctul 65).

121 Astfel, Comisia putea descrie conținutul fiecărui document și putea preciza natura informațiilor confidențiale, fără să le dezvăluie totuși. Obligația întreprinderilor care au furnizat informații Comisiei, de a le semnala pe cele pe care le consideră confidențiale și de a transmite o versiune neconfidențială a documentelor comunicate, prevăzută la articolul 17 alineatul (2) din Regulamentul (CE) nr. 447/98 al Comisiei din 1 martie 1998 privind notificările, termenele și audierile prevăzute de Regulamentul nr. 4064/89 (JO L 61, p. 1), permite Comisiei, cel puțin, să motiveze explicit respingerea cererii de acces pentru fiecare document, fără să divulge informații confidențiale care figurează în conținutul documentului.

122 Referitor la inexistența unei liste care să identifice documentele menționate la punctul 1 litera d) de mai sus, mai precis corespondența dintre Comisie și Lagardère, Comisia invocă argumentul potrivit căruia această corespondență este cuprinsă în aproximativ 20 de dosare, astfel încât întocmirea unei liste detaliate pentru fiecare document în parte ar constitui o sarcină administrativă disproporționată. Aceasta precizează în decizia atacată că a luat în considerare categoria de documente în ansamblul său și susține, în înscrisurile sale, că era autorizată să refuze accesul la aceste documente după o examinare sumară, întrucât aceste documente făceau în mod evident și integral obiectul excepției referitoare la protecția intereselor comerciale.

123 Acest argument trebuie respins. Astfel cum s‑a arătat la punctul 86 de mai sus, în temeiul articolului 2 alineatul (3) din Regulamentul nr. 1049/2001, dispozițiile referitoare la accesul public la documentele Comisiei se aplică tuturor documentelor deținute de această instituție, mai precis tuturor documentelor întocmite sau primite de aceasta și aflate în posesia sa, în toate domeniile de activitate ale Uniunii Europene. Așadar, nu se poate admite că, în domeniul concentrărilor, corespondența dintre Comisie și părțile implicate este considerată că face în mod clar obiectul excepției referitoare la protecția intereselor comerciale. Dacă această excepție este, eventual, aplicabilă unora dintre documentele întocmite de Comisie sau care au fost comunicate Comisiei, aceasta nu este în mod obligatoriu aplicabilă tuturor documentelor sau conținutului integral al acestor documente. Comisia are cel puțin obligația, impusă de articolul 4 alineatul (2) prima liniuță din Regulamentul nr. 1049/2001, de a se asigura de acest lucru printr‑o examinare concretă și efectivă a fiecărui document.

124 Argumentul Comisiei și al intervenientei, întemeiat pe respectarea secretului profesional garantată de articolul 287 CE și de articolul 17 alineatul (2) din Regulamentul nr. 4064/89 și pe respectarea secretelor de afaceri garantată de articolul 18 alineatul (3) din același regulament, trebuie de asemenea înlăturat. Astfel cum s‑a amintit la punctul 90 de mai sus, potrivit jurisprudenței, în măsura în care publicul are un drept de acces la documente care conțin anumite informații, nu se poate considera că aceste informații, prin natura lor, constituie secret profesional (a se vedea în acest sens Hotărârea Bank Austria Creditanstalt/Comisia, punctul 90 de mai sus, punctul 74).

125 Reclamanta mai reproșează Comisiei faptul că nu a consultat întreprinderile în privința cărora s‑ar putea aduce atingere protecției intereselor comerciale prin divulgarea documentelor respective.

126 În această privință, trebuie amintit că, potrivit articolului 4 alineatul (4) din Regulamentul nr. 1049/2001, în cazul documentelor care emană de la terți, instituția consultă terții pentru a stabili dacă se poate aplica o excepție prevăzută la articolul 4 alineatul (1) sau (2) din același regulament, cu excepția cazului în care există certitudinea că documentul trebuie sau nu trebuie divulgat. Rezultă că instituțiile nu sunt obligate să consulte terții implicați dacă este cert că documentul trebuie sau nu trebuie divulgat. În toate celelalte cazuri, instituțiile trebuie să consulte terții respectivi. Prin urmare, consultarea terților vizați constituie, în general, o condiție prealabilă pentru a stabili dacă se pot aplica excepțiile prevăzute la articolul 4 alineatele (1) și (2) din Regulamentul nr. 1049/2001 în cazul documentelor care emană de la terți (Hotărârea Tribunalului din 30 noiembrie 2004, IFAW Internationaler Tierschutz‑Fonds/Comisia, T‑168/02, Rec., p. II‑4135, punctul 55, și Hotărârea Tribunalului Terezakis/Comisia, punctul 65 de mai sus, punctul 54).

127 Așadar, neconsultarea terților care sunt autorii documentelor nu este conformă cu dispozițiile Regulamentului nr. 1049/2001 decât dacă una dintre excepțiile prevăzute de acest regulament se aplică cu certitudine documentelor în cauză. Nu aceasta este situația în speță, astfel cum s‑a constatat la punctele 63-98 de mai sus, în ceea ce privește excepția referitoare la protecția obiectivului activităților de anchetă, și la punctele 109-124 de mai sus, în ceea ce privește protecția intereselor comerciale.

128 Referitor la documentele care emană de la Comisie, aceasta susține în mod întemeiat că Regulamentul nr. 1049/2001 nu prevede o procedură de consultare a terților pentru acest tip de documente. Prin urmare, critica reclamantei este neîntemeiată în ceea ce privește documentele al căror autor este Comisia.

129 Rezultă din ansamblul considerațiilor care precedă că decizia atacată este viciată de o eroare de drept, întrucât s‑a aplicat excepția prevăzută la articolul 4 alineatul (2) primul paragraf din Regulamentul nr. 1049/2001 pentru documentele menționate la punctul 1 literele d), e) și h) și la punctul 2 literele b), c) (parțial), d), f), g) și i) de mai sus, fără să rezulte din motivarea deciziei atacate că o examinare concretă și individuală a fiecăruia dintre aceste documente a fost realizată și fără consultarea terților, autori ai unora dintre aceste documente, cu privire la divulgarea unor documente care emană de la aceștia.

Cu privire la excepția referitoare la protecția procesului decizional prevăzută la articolul 4 alineatul (3) al doilea paragraf din Regulamentul nr. 1049/2001

– Argumentele părților

130 Reclamanta susține că abordarea Comisiei a fost una abstractă și generală, fără o examinare concretă și individuală prin care să se verifice dacă prin comunicarea fiecăruia dintre documentele solicitate se aduce efectiv atingere interesului protejat prin această excepție. Comisia nu ar fi dovedit faptul că riscul de a aduce atingere interesului protejat era previzibil în mod rezonabil, iar nu pur ipotetic.

131 Reclamanta afirmă că, prin invocarea acestei excepții pentru a respinge cererea de acces la documentele menționate la punctul 1 litera g) de mai sus, Comisia contrazice argumentul formulat în apărare în cauza T‑279/04, prin care susține că decizia de a aplica articolul 3 alineatul (5) litera (a) din Regulamentul nr. 4064/89 în privința achiziționării activelor VUP de către Natexis/Investima 10 nu ar fi avut nicio consecință asupra deciziei privind compatibilitatea și, aȘadar, că o eventuală aplicare greșită a acestei dispoziții nu poate afecta validitatea acestei decizii. Comisia ar încălca în acest fel principiul venire contra factum proprium.

132 În opinia reclamantei, aceste documente privesc interpretarea unui aspect de drept și, în consecință, nu pot constitui acte pregătitoare a căror divulgare ar trebui refuzată. În orice caz, comunicarea acestor documente ar fi de interes public, deoarece ar lămuri condițiile aplicării articolului 3 alineatul (5) litera (a) din Regulamentul nr. 4064/89.

133 Comisia remarcă faptul că aprecierea validității deciziei privind compatibilitatea este o problemă distinctă de cea a legalității aplicării excepțiilor prevăzute de Regulamentul nr. 1049/2001 și contestă, așadar, relevanța argumentului formulat de reclamantă. Cele două documente solicitate la care s‑a refuzat accesul în scopul protejării procesului decizional al Comisiei sunt documente interne ale Comisiei, care conțin deliberări interne în legătură cu procedura în discuție. Divulgarea acestor documente ar aduce grave prejudicii procesului decizional întrucât este indispensabilă protejarea capacității serviciilor Comisiei de a instrumenta în mod liber cauzele cu care sunt însărcinate, ferite de presiuni exterioare, pentru a‑și putea adopta deciziile în deplină cunoștință de cauză.

134 Protecția acestor documente pregătitoare ar fi cu atât mai necesară cu cât decizia adoptată pe baza acestor documente face obiectul unei acțiuni în anulare și aceste documente ar rămâne, așadar, relevante în caz de anulare.

135 Argumentele invocate de intervenientă sunt similare, în esență, cu cele formulate de Comisie.

– Aprecierea Tribunalului

136 Potrivit articolului 4 alineatul (3) al doilea paragraf din Regulamentul nr. 1049/2001, „[a]ccesul la un document conținând avize destinate uzului intern în cadrul deliberărilor și al consultărilor preliminare în cadrul instituției în cauză este refuzat chiar și după luarea deciziei, în cazul în care divulgarea conținutului acestuia ar aduce gravă atingere procesului decizional al acestei instituții, cu excepția cazului în care un interes public superior justifică divulgarea conținutului documentului în cauză”.

137 Accesul la două dintre cele trei note ale Comisiei, menționate la punctul 1 litera g) de mai sus, a fost refuzat de Comisie în temeiul excepției prevăzute la articolul 4 alineatul (3) al doilea paragraf din Regulamentul nr. 1049/2001. Este vorba despre o notă din 10 februarie 2002 a DG „Concurență” către serviciul juridic al Comisiei, prin care se solicita avizul cu privire la aplicarea articolului 3 alineatul (5) litera (a) din Regulamentul nr. 4064/89, și despre o notă din 4 noiembrie 2002 întocmită pentru membrul Comisiei împuternicit cu problemele de concurență, în care se făcea un rezumat al stadiului dosarului.

138 În primul rând, trebuie constatat că aceste documente, care au fost comunicate Tribunalului (a se vedea punctul 23 de mai sus), sunt documente care pregătesc adoptarea deciziei finale și au făcut obiectul schimbului în cadrul Comisiei în vederea elaborării documentelor care să oficializeze poziția luată de instituție. Acestea conțin „avize destinate uzului intern în cadrul deliberărilor și al consultărilor preliminare”, în sensul articolului 4 alineatul (3) al doilea paragraf din Regulamentul nr. 1049/2001, și intră, așadar, în domeniul de aplicare al acestei dispoziții.

139 În al doilea rând, trebuie să se examineze dacă respingerea cererii de acces la documentele interne solicitate este, în speță, justificată de excepția întemeiată pe protecția procesului decizional al instituției.

140 Potrivit unei jurisprudențe constante, aplicarea acestei excepții presupune să se fi dovedit faptul că accesul la documentele solicitate putea aduce în mod concret și efectiv atingere protecției procesului decizional al Comisiei și că acest risc era previzibil în mod rezonabil, iar nu pur ipotetic (a se vedea Hotărârea Tribunalului din 18 decembrie 2008, Muñiz/Comisia, T‑144/05, nepublicată în Repertoriu, punctul 74 și jurisprudența citată).

141 Mai mult, pentru a face obiectul excepției prevăzute la articolul 4 alineatul (3) primul paragraf din Regulamentul nr. 1049/2001, atingerea adusă procesului decizional trebuie să fie gravă. Astfel, aceasta este situația în special atunci când divulgarea conținutului documentelor în cauză are un impact important asupra procesului decizional. Or, aprecierea gravității depinde de toate circumstanțele cauzei, mai ales de efectele negative asupra procesului decizional invocate de instituție legate de divulgarea conținutului documentelor respective (Hotărârea Muñiz/Comisia, punctul 140 de mai sus, punctul 75).

142 În speță, decizia atacată evocă prejudiciile majore pe care procesul decizional le‑ar suferi dacă deliberările interne ale serviciilor Comisiei privind această cauză ar deveni publice. În decizie se subliniază cât este de important pentru Comisie să fie în măsură să își pregătească deciziile în deplină serenitate, ferită de orice presiune exterioară și pentru serviciile acesteia să își poată exprima în mod liber punctele de vedere, pentru a clarifica adoptarea deciziei. Potrivit deciziei, capacitatea personalului Comisiei de a formula astfel de puncte de vedere ar fi serios diminuată dacă ar trebui să se ia în considerare eventualitatea unei publicări.

143 Trebuie constatat că aceste justificări sunt invocate la modul general și abstract, fără să se bazeze pe argumente detaliate raportate la conținutul documentelor în cauză. Astfel de considerații pot fi invocate în legătură cu orice document de aceeași natură. Prin urmare, acestea nu sunt suficiente pentru a justifica respingerea cererii de acces la documentele solicitate în speță, existând riscul de a se aduce atingere principiului strictei interpretări a excepțiilor prevăzute la articolul 4 din Regulamentul nr. 1049/2001, și în special a excepției prevăzute la articolul 4 alineatul 3 al doilea paragraf din același regulament.

144 Prin urmare, Comisia nu a demonstrat faptul că e